1117 Pázmány Péter sétány 1/a. 278/a
Tel: (1) 372-2701
E-mail: mafihe@mafihe.hu
honlap: http://www.mafihe.hu

Magyar Fizikushallgatók Egyesülete
Alapítva 1988-ban, közhasznú szervezet,
az International Association for Physics Students magyarországi tagja.

Jegyzőkönyv

a Magyar Fizikushallgatók Egyesületének
2005. november 30-án tartott elnökségi üléséről

Jegyzőkönyvvezető: Karcsai Balázs

Időpont: 2005. november 30.
Helyszín: Budapest, Pázmány Péter sétány 1/A.

Melléklet: Jelenléti ív

Szavazati joggal jelen vannak: Zsom András Karcsai Balázs, Visontai Dávid, Gillemot Katalin, Barta Veronika (5 fő). Tanácskozási joggal jelen van: Béky Bence

Napirend:	1. Aktuális programok
		2. Esetleges tartozás az IAESTE felé
		3. ELTE TTK-s jutalomkeret pályázat
		4. Egyebek

Az Elnökség a napirendet 5 igen szavazattal, egyhangúlag elfogadta.

1. Aktuális programok

Béky Bence főszervező elmondta, hogy a CERN látogatás május 6-án lesz, a többi programot ehhez fogják majd igazítani, azonban Grenoble-ből még nem válaszolt sem az ESRF, sem az ILL. Visontai Dávid arról tájékoztatta az Elnökséget, hogy a külsős CERN látogatás május 20-án lesz, és a szervezést érdemes lenne a hagyományos úttal együtt intézni.

Gillemot Katalin külkapcsolati felelős elmondta, hogy a kulturális csere nemzeti bizottsági ülésen meghatározott feltételeivel kapcsolatban még egyik nemzet sem válaszolt. A fogadó keretet az előzetes felmérések alapján fel lehet majd tölteni.

A szervezők jelezték, hogy a törökországi napfogyatkozás néző kirándulás részvételi díja 105-120 euróra csökkent, illetve növelték a tervezett résztvevőszámot: 150 török és 150 külföldi vehet majd részt a rendezvényen.

Az ELTE rektori hivatala egy nevetséges indokra hivatkozva elutasította a Mafihe azon kérését, hogy a Fizikatörténeti Labirintust a lágymányosi épületekben rendezhesse meg. Így bebizonyosodott, hogy a rendezvényt a Mafihe ebben az évben már nem tudja lebonyolítani, reális időpontnak a március tűnik. Az Eötvös Loránd Fizikai Társaság januárban levelet küld minden középiskolának, és jelezték, hogy szívesen beleteszik a Mafihe felhívásait is. A Csodák Palotája szintén nem áll rendelkezésre lehetséges helyszínként, azonban a Magyar Elektrotechnikai Múzeum jelezte együttműködését.

2. Esetleges tartozás az IAESTE felé

Gillemot Katalin arról tájékoztatta az Elnökséget, hogy az IAESTE megkereste a Mafihét egy állítólagos 100 000 Ft-os tartozás miatt, amely három darab, két évvel ezelőtti, kifizetetlen csere miatt terheli az Egyesületet. A Mafihének számlákkal kellene bizonyítania, hogy ezt az összeget befizette.

Újból felmerült a kérdés, hogy a Mafihének szüksége van-e az IAESTE segítségére szakmai álláscseréinek lebonyolításához. Állítólagosan a Szegedi Tudományegyetemen olyan nyilatkozatot tettek, hogy állásügyben csak a Mafihével hajlandóak tárgyalni, ezt a lehetőséget mindenképp ki kellene használni.

Az Elnökség úgy határozott, hogy külföldi fizikus egyesületeket és külföldön dolgozó magyar fizikusokat keres meg álláslehetőségek ügyében. Mindkét javaslatot 5 igen szavazattal, egyhangúlag fogadta el. A tartozással kapcsolatban az Elnökség a kivárás stratégiáját választotta.

3. ELTE TTK-s jutalomkeret pályázat

Az Elnökség megvitatta az ELTE TTK hallgatói számára kiírt jutalomkeret pályázat Mafihét érintő részleteit.

4. Egyebek

Egri Győző felkérte a Mafihét, hogy segítsen az Ortvay Rudolf Fizikaversenyhez kapcsolódó könyv és honlap elkészítéséhez.

Határozatok:

E051130/1/a: A Magyar Fizikushallgatók Egyesülete külföldi fizikus egyesületeket keres meg a szakmai álláscsere ügyében, valamint pozitív visszajelzés esetén álláskeresésbe kezd Magyarországon.
E051130/1/b: A Magyar Fizikushallgatók Egyesülete külföldön dolgozó ismerős fizikusokat keres meg azzal a kéréssel, hogy szerezzenek állásokat tagjai számára.

Budapest, 2005. december 13.

Karcsai Balázs					Zsom András
         titkár						       elnök